กรุงศรีออโต้เปิดทางโปะหนี้จำนำทะเบียนรถ
กรุงศรี ออโต้ เพิ่มทางเลือกให้ลูกค้า สนองรัฐ ลดหนี้ประชาชน คลอดสินเชื่อจำนำทะเบียนใหม่ โปะหนี้เกินค่างวดได้
18 ม.ค. 2556

กรุงศรี ออโต้ เพิ่มทางเลือกให้ลูกค้า สนองรัฐ ลดหนี้ประชาชน คลอดสินเชื่อจำนำทะเบียนใหม่ โปะหนี้เกินค่างวดได้
นายไพโรจน์ ชื่นครุฑ กรรมการผู้จัดการใหญ่ บริษัท อยุธยา แคปปิตอล ออโต้ ลีส หรือ กรุงศรี ออโต้ เปิดเผยว่า บริษัทได้เปิดตัวสินเชื่อจำนำทะเบียนรถตัวใหม่ “คาร์ ฟอร์ แคช โปะ” ซึ่งลูกค้าสามารถชำระหนี้ได้สูงกว่าค่างวดที่กำหนดไว้ในแต่ละเดือน เป็นการตอบสนองตามความต้องการของลูกค้าที่ไม่อยากเป็นหนี้นาน และยังสนับสนุนนโยบายภาครัฐที่ไม่ต้องการให้ประชาชนเป็นหนี้มากด้วย
“บริการใหม่นี้ เราคิดดอกเบี้ยแบบลดต้นลดดอก ไม่ได้คิดดอกเบี้ยตายตัว ดังนั้น หากลูกค้ามีเงินมาโปะหนี้มากเท่าไร ตัวเงินต้นและดอกเบี้ยก็จะยิ่งลดลง ทำให้ระยะเวลาผ่อนค่างวดก็จะครบกำหนดเร็วขึ้นด้วย จึงเป็นอีกทางเลือกหนึ่งให้กับลูกค้า ซึ่งคาดว่าจะใช้เวลาประมาณ 1 ไตรมาส ถึงจะประเมินได้ว่าจะขยายบริการนี้ไปยังสินเชื่อประเภทอื่นอีกหรือไม่ ช่วงนี้จึงเป็นช่วงทดสอบตลาดก่อน” นายไพโรจน์ กล่าว
อย่างไรก็ตาม หากลูกค้าจะใช้บริการ “คาร์ ฟอร์ แคช” แบบเดิม ที่คิดดอกเบี้ยคงที่ก็ยังมีอยู่ ซึ่งเหมาะกับลูกค้าที่ไม่อยากปิดบัญชีเร็วและต้องการจ่ายค่างวดเท่ากันทุกเดือน
นายอัครนันท์ ฐิตสิริวิทย์ กรรมการผู้จัดการ บริษัท ลีสซิ่งกสิกรไทย กล่าวว่า หลังจากบริษัทได้เปิดให้บริการสินเชื่อจำนำทะเบียนรถแบบชำระหนี้เกินค่างวดมาได้ปีกว่า ก็ได้รับการตอบรับจากลูกค้าเป็นอย่างดี ทำให้ปัจจุบันมีสัดส่วนระหว่างแบบจ่ายค่างวดคงที่กับแบบจ่ายหนี้เกินค่างวดในสัดส่วน 50 ต่อ 50
อย่างไรก็ตาม อัตราดอกเบี้ยโดยเฉลี่ยของทั้งสองแบบจะไม่ต่างกันมากนัก เพียงแต่ที่ลูกค้าเลือกเพื่อต้องการเผื่อไว้ในอนาคตว่า หากมีเงินก้อนจะสามารถปิดบัญชีได้เร็วกว่ากำหนด ซึ่งบริษัทยังไม่มีแผนขยายไปยังสินเชื่อประเภทอื่น